Broj: 711-I-327-P-4/22-02-19

Zagreb, 12. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Ante Dabe, pročelnika Upravnog odjela za komunalni sustav Grada Novalje, za davanjem očitovanja Povjerenstva**,na 154. sjednici održanoj dana 12. siječnja 2022.g. daje sljedeće

**OČITOVANJE**

1. **Odnos nastao sklapanjem kupoprodajnog ugovora između Grada Novalje i trgovačkog društva Frigo servis Driton j.d.o.o. smatra se poslovnim odnosom u smislu odredbe članka 5. stavka 1. podstavka 4. ZSSI-a.**
2. **Stjecanje poslovnih udjela od strane obveznika Ante Dabe, gradonačelnika Grada Novalje do 6. lipnja 2021.g., u trgovačkom društvu Frigo servis Driton j.d.o.o. prije proteka roka od dvanaest mjeseci od prestanka obnašanja dužnosti gradonačelnika ne predstavlja povredu odredbi ZSSI-a.**
3. **Prijava trgovačkog društva Frigo consulting d.o.o., u kojem obveznik Ante Dabo, gradonačelnik Grada Novalje do 6.lipnja 2021.g., ima poslovne udjele, na javni poziv za ulazak u program inkubacije u Poduzetničkom inkubatoru koji provodi trgovačko društvo Poduzetnički centar Ragan d.o.o., čiji je 100% vlasnik Grad Novalja, a prije proteka roka od dvanaest mjeseci od prestanka dužnosti gradonačelnika, te nastanak poslovnog odnosa između navedenih društava, nije suprotno odredbama ZSSI-a.**

Obrazloženje

Zahtjev za očitovanjem Povjerenstva podnio je Ante Dabo, pročelnik Upravnog odjela za komunalni sustav Grada Novalje. U Povjerenstvu zahtjev je zaprimljen 3. siječnja 2022. pod poslovnim brojem 711-U-66-P-4/22-01-1, povodom kojeg se vodi predmet broj P-4/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, već službenik u jedinici lokalne samouprave, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj navodi da je Gradsko vijeće Grada Novalje na sjednici održanoj dana 16. svibnja 2020. g. donijelo Odluku o raspisivanju javnog natječaja za prodaju dijela nekretnina na području Poduzetničke zone Čiponjac II, KLASA:943-01/20-02/06, URBROJ:2125/06-02/02-20-03 te da je temeljem predmetne Odluke dana 18. svibnja 2020. g. raspisan javni natječaj. Nadalje navodi kako je u provedenom postupku javnog natječaja ponuda trgovačkog društva Frigo servis Driton j.d.o.o. ocjenjena kao najpovoljnija za dio nekretnine oznake k.č. br. 1838/198 k.o. Novalja te je Gradsko vijeće na sjednici održanoj dana 09. srpnja 2020. g. donijelo Odluku o izboru najpovoljnijeg ponuditelja KLASA:943-01/20-02/06, URBROJ:2125/06-02/02-20-37 kojom se predmetna nekretnina prodaje odabranom trgovačkom društvu za iznos kupoprodajne cijene od 80.000,00 € s odobrenom potporom, odnosno olakšicom od 60.000,00 €, nakon čega ukupna cijena predmetne nekretnine iznosi ukupno 20.000,00 €.

Temeljem navedene Odluke s odabranim ponuditeljem dana 20. kolovoza 2020. g. zaključen je Ugovor o kupoprodaji nekretnine koji je u ime Grada Novalje zaključio tadašnji gradonačelnik Grada Novalje, Ante Dabo. Podnositelj ističe kako je mandat Ante Dabe prestao 05. lipnja 2021. g., a dana 22. listopada 2021. g. u trgovačkom društvu Frigo servis Driton j.d.o.o. (odnosno tvrtka trgovačkog društva dana 22.10.2021. g. izmijenjena je u Frigo consulting d.o.o.) Ante Dabo stekao je polovinu, odnosno 10/20 poslovnih udjela. Podnositelj stoga postavlja upit, imajući u vidu kako je predmetni Ugovor o kupoprodaji nekretnine zaključen u režimu potpora, smatra li se predmetni odnos između Grada Novalje i naprijed navedenog trgovačkog društva poslovnim odnosom u smislu čl. 5. st.l . t. 4. Zakona o sprječavanju sukoba interesa te smatra li se stjecanje poslovnih udjela u trgovačkom društvu Frigo servis Driton j.d.o.o. sukladnim Zakonu o sprečavanju sukoba interesa obzirom da su predmetni udjeli stečeni prije proteka roka od dvanaest mjeseci od prestanka obnašanja dužnosti gradonačelnika (čl. 20. st. 1. u svezi čl. 22. st. 1. Zakona o sprječavanju sukoba interesa).

Nadalje podnositelj navodi da je Grad Novalja osnivač i 100% vlasnik, odnosno jedini imatelj poslovnih udjela u trgovačkom društvu Poduzetnički centar Ragan d.o.o. koji je osnovan radi upravljanja zgradom Poduzetničkog inkubatora ,,Ragan“ u Novalji, koja u naravi predstavlja zgradu sa poslovnim prostorima u vlasništvu Grada Novalje. Podnositelj navodi da je predmetna zgrada izgrađena bespovratnim sredstvima fondova Europske unije u okviru projekta „Izgradnja i opremanje Poduzetničkog inkubatora Ragan“, a navedenom investicijom planirano je ostvariti ekonomski razvoj lokalne zajednice kroz podršku mikro, malim i srednjim poduzeća. Ističe da Poduzetnički centar Ragan d.o.o. predmetnom zgradom upravlja na način da putem javnog poziva, a u okvirima programa inkubacije i post inkubacije, pojedine poslovne prostore daje u zakup poduzetnicima te poduzetnici primljeni u program inkubacije ostvaruju pravo na financiranje, odnosno sufinanciranje zakupnine, a isto ima značaj potpore male vrijednosti koju dodjeljuje Grad Novalja. Podnositelj navodi da je dana 12. studenoga 2021. g. na predmetni javni poziv za ulazak u program inkubacije u Poduzetničkom inkubatoru Poduzetničkog centra Ragan prijavu podnijelo i trgovačko društvo Frigo consulting d.o.o., odnosno trgovačko društvo u kojemu je imatelj poslovnih udjela i Ante Dabo, gradonačelnik Grada Novalje čiji je mandat prestao 05. lipnja 2021. g. Podnositelj stoga postavlja upit predstavlja li prijava na predmetni javni poziv sukob interesa u smislu čl. 20. st. 1. u svezi čl. 22. st. 1. Zakona o sprječavanju sukoba interesa, obzirom da je ista podnesena prije proteka roka od dvanaest mjeseci od prestanka obnašanja dužnosti gradonačelnika.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a.

Člankom 5. stavkom 1. podstavkom 4. propisano je da se poslovni odnos u smislu ZSSI-a odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Slijedom navedenog, sklapanje kupoprodajnog ugovora između Grada Novalje i trgovačkog društva Frigo servis Driton j.d.o.o., neovisno od činjenice da je istome odobrena potpora odnosno olakšica prilikom određivanja kupoprodajne cijene, predstavlja poslovni odnos u smislu citirane odredbe ZSSI-a.

Nadalje, Povjerenstvo ističe kako je odredbom članka 20. stavka 1. Zakona o sprječavanju sukoba interesa („Narodne novine“ („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI/11), a na koji članak se podnositelj zahtjeva poziva, bilo propisano da dužnosnik u roku jedne godine od prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Navedenim člankom obvezniku tog Zakona nije bilo zabranjeno unutar dvanaest mjeseci od prestanka dužnosti stjecati poslovne udjele trgovačkih društava koji su bili u poslovnom odnosu sa tijelom javne vlasti u kojem je obnašao dužnost.

Povjerenstvo ističe kako je dana 25. prosinca 2021. godine na snagu stupio novi ZSSI te je člankom 19. stavkom 1. propisano da obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.

Navedena zakonska odredba se odnosi na obvezu prijenosa izvršavanja upravljačka prava koja proizlaze iz vlasništva nad poslovnim udjelom, ali ne i samog vlasništva te ista obvezuje isključivo za vrijeme obnašanja javne dužnosti.

Člankom 22. stavkom 1. i 2. ZSSI-a propisano je da obveze koje za obveznika proizlaze iz članaka 7., 10., 11., 12. i 20. ovoga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Obveznik može bez ograničenja stjecati vlasništvo nad poslovnim udjelima u trgovačkim društvima za vrijeme obnašanja, a navedena ograničenja koja obvezuju nakon prestanka obnašanja dužnosti propisana člankom 22. stavkom 1. ZSSI-a ne odnose se na stjecanje vlasništva nad poslovnim udjelima.

Stoga, niti novim ZSSI-em obvezniku nije propisana zabrana stjecanja poslovnih udjela u bilo kojem trgovačkom društvu pa tako niti u onom koje je bilo u poslovnom odnosu s tijelom javne vlasti u kojem je obveznik obnašao dužnost.

Slijedom navedenog, stjecanje poslovnih udjela od strane obveznika Ante Dabe, gradonačelnika Grada Novalje do 6. lipnja 2021.g., u trgovačkom društvu Frigo servis Driton j.d.o.o. prije proteka roka od dvanaest mjeseci od prestanka obnašanja dužnosti gradonačelnika ne predstavlja povredu odredbi ZSSI-a.

Nadalje, člankom 20. stavkom 1. ZSSI-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu, a ova zabrana temeljem članka 22. stavka 1. ZSSI-a obvezuje i tijekom razdoblja od 12 mjeseci od dana prestanka obnašanja dužnosti.

Povjerenstvo ističe kako ZSSI/11 kao niti ZSSI ne propisuju zabranu da se trgovačko društvo u kojem obveznik stekne udjele tijekom razdoblja od dvanaest mjeseci nakon prestanka obnašanja dužnosti prijavi na javni poziv za ulazak u program inkubacije u Poduzetničkom inkubatoru Poduzetničkog centra Ragan, čiji je 100% vlasnik Grad Novalja, jer se ovdje ne bi radilo o poslovnom odnosu s tijelom javne vlasti u kojem je obveznik obnašao dužnosti, odnosno s Gradom Novaljom, već s trgovačkim društvom Poduzetnički centar Ragan d.o.o.

Povjerenstvo pritom ukazuje da obveznikovo stjecanje poslovnih udjela odmah nakon prestanka mandata u trgovačkom društvu koje je bilo u poslovnom odnosu s tijelom vlasti u kojem je obnašao dužnost, u okviru kojeg je isto steklo nekretnine u vlasništvu Grada Novalje, i temeljem odobrene olakšice, iako ne upućuje na povredu odredbi ZSSI-a, može upućivati na moguće protupravno postupanje u smislu odredbi drugih zakona te će se predmet iz navedenog razloga uputiti na razmatranje Državnom odvjetništvu.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelj zahtjeva, putem e-maila
2. Objava na internetskoj stranici Povjerenstva
3. Pismohrana